สรรพากรลุ้น "ทักษิณ" ฮึดสู้ อุทธรณ์ภาษี
กรมสรรพากรลุ้นอดีตนายกฯ ทักษิณยื่นอุทธรณ์ภาษีหุ้น 1.76 หมื่นล้าน
24 เม.ย. 2560

กรมสรรพากรลุ้นอดีตนายกฯ ทักษิณยื่นอุทธรณ์ภาษีหุ้น 1.76 หมื่นล้าน
นายประสงค์ พูนธเนศ อธิบดีกรมสรรพากร เปิดเผยว่า ยังไม่ได้รับรายงานว่าอดีตนายกฯ ทักษิณ ชินวัตร ได้ยื่นอุทธรณ์ที่ถูกเก็บภาษีจากการซื้อขายหุ้นจำนวน 1.76 หมื่นล้านบาท แล้วหรือไม่ เนื่องจากเป็นการดำเนินงานของเจ้าหน้าที่ตามปกติไม่จำเป็นต้องรายงานให้อธิบดีรับทราบ
ทั้งนี้ กรมสรรพากรภาค 3 ได้ประเมินภาษีจากการซื้อขายหุ้นจากอดีตนายกฯ ทักษิณ รวมทั้งค่าปรับและเงินเพิ่ม 1.76 หมื่นล้านบาท โดยได้นำหนังสือประเมินไปติดไว้หน้าบ้านจันทร์ส่องหล้าเมื่อวันที่ 28 มี.ค.ที่ผ่านมา เป็นการประเมินภาษีก่อนหมดอายุความในวันที่ 31 มี.ค.ที่ผ่านมา
แหล่งข่าวกรมสรรพากร เปิดเผยว่า กรมสรรพากรเชื่อว่าอดีตนายกฯ ทักษิณจะยื่นอุทธรณ์ ที่ถูกเก็บภาษี 1.7 หมื่นล้านบาท ภายใน 30 วัน หลังจากที่ถูกประเมิน เพื่อรักษาสิทธิการต่อสู้ในชั้นศาลต่อไป หากไม่พอใจการตัดสินของคณะกรรมการอุทธรณ์ภาษี
“อดีตนายกฯ ทักษิณต้องยื่นอุทธรณ์อย่างแน่นอน เพราะหากไม่ยื่นและเลยกำหนดเวลา จะต้องเสียภาษีดังกล่าวทันที หากไม่ยอมเสียทางสรรพากรก็จะดำเนินการตามกฎหมายยึดทรัพย์สินมาชดใช้ค่าภาษีต่อไป”แหล่งข่าวเปิดเผย
นอกจากนี้ ที่ผ่านมาตอนนี้บุตรสาวและบุตรชายของอดีตนายกฯ ทักษิณถูกประเมินเก็บภาษีจากการซื้อหุ้นดังกล่าว 1.2 หมื่นล้านบาท ได้มีการยื่นเรื่องกับคณะกรรมการอุทธรณ์ และศาลภาษีชั้นต้นตัดสินว่าไม่เก็บภาษีหุ้นจากทั้งสองคน เพราะเห็นว่าอดีตนายกฯ ทักษิณเป็นเจ้าของหุ้นที่แท้จริง